Twee Mpuma-ongelukke eis ses lewens(Argieffoto: @WCHEMS/Twitter) Owerhede in Mpumalanga is bekommerd oor noodlottige ongelukke in die provinsie ná twee ongelukke ses lewens in minder as 24 uur geëis het. In die eerste ongeluk het ŉ bakkie van Mbombela (Nelspruit) na Umjindi op die R40 gereis toe hy Saterdagoggend omstreeks 05:15 omgeslaan het, het Moeti Mmusi, woordvoerder van die polisie, gesê. Die voertuig het in ŉ sloot beland en drie persone is op slag dood. Die bestuurder is een van die beseerde persone. Twee persone het geringe beserings opgedoen en ŉ derde persoon het kritieke beserings opgedoen. In nog ŉ voorval is drie persone Saterdagaand omstreeks 19:30 dood toe die bestuurder van ŉ bakkie beheer verloor het oor die voertuig, het Mmusi bygevoeg. Die bakkie het op die N4-tolpad tussen Mbombela en Schagen, in die rigting van die Sudwalagrotte, omgeslaan. Agt persone het matige beserings opgedoen. Een persone het is ernstig beseer. Die bestuurder is oorlede. Die beseerde persone van albei ongelukke is na die Rob Ferreira-hospitaal geneem. Die polisie ondersoek die oorsaak van die ongelukke. Gabisile Shabalala, provinsiale LUR vir gemeenskapsveiligheid, het ŉ beroep op motoriste gedoen om versigtig te wees op die paaie om onnodige lewensverlies te voorkom. “Ons het almal ŉ rol om te speel, want dit is almal se verantwoordelikheid om veilig te wees op die paaie.” Sy het die beseerde persone ŉ spoedige beterskap toegewens en haar meegevoel betuig met die familie van die oorledenes.